“Паглядзі, Тамарка, — гаварыла мне бабуля, — на Алёшавых (Аляксей і Вольга Чарнабай. — аўт.): чацвёра дзяцей, усе атрымалі адукацыю, работу, а Іра вунь у райсабесе робіць (гэта было ганарова. — аўт.)”. Увогуле, для Іванава характэрны вялікія сем’і. У маёй бабулі Мані было два браты і тры сястры. Браты Русакі — Адам, Іван і Серафім — па сённяшнім заканадаўстве таксама мелі мнагадзетныя сем’і. Іх дзеці дастойна ўладкаваліся ў жыцці. Што тычыцца сям’і Адама і Марыі, то іх дом з’яўляўся цэнтрам зносін вяскоўцаў, бо ў ім размяшчалася гандлёвая крама, загадчыкам якой быў гаспадар. Марыі і Адама ўжо няма сярод нас, але памяць пра гэтых землякоў жыве.